PRÆSIDENT JOE BIDENS INDSÆTTELSESTALE, WASHINGTON DC, 21. JANUAR 2021.

Fundet 19. december 2023 på: <https://nyheder.tv2.dk/udland/2021-01-21-joe-bidens-indsaettelsestale-analyseret-ord-for-ord>

Talen blev holdt som del af indsættelsesceremonien foran Capitol Hill – det er USA’s parlament. Det fandt sted blot to uger efter Trump-støtter havde stormet kongressen med flere døde til følge.

Så nu, på denne hellige jord, hvor vi for kun få dage siden så et forsøg på med vold at ryste demokratiet i dets grundvold, er vi nu samlet, som én nation for at gennemføre den fredelige magtoverdragelse. Sådan som vi har gjort det i to århundreder.

Vi ser fremad på den enestående amerikanske måde. Rastløse, modige og optimistiske. Vi ser frem mod den nation, som vi ved, vi kan blive og skal være.

**Jeg har netop aflagt en hellig ed, som alle disse patrioter [tidlige præsidenter] har aflagt.** En ed, der første gang blev aflagt af George Washington. …

Dette er en fantastisk nation. Vi er gode mennesker. Og i århundreder, i storm og strid, i krig og fred, er vi nået utrolig langt. …

En anden januar, nytårsdag 1863, underskrev Abraham Lincoln frigivelsen af slaverne. Da han satte pennen til papiret, sagde præsidenten: "Hvis mit navn nogensinde går over i historien, så bliver det for denne handling. Hele min sjæl ligger i det.” …

Vi kan atter gøre USA til en drivkraft for det gode i verden.

Enighed kan for nogle lyde som en fjollet drøm nu om dage. Jeg ved, at de kræfter, der splitter os, stikker dybt.

De er stærke, men jeg ved også, at de ikke er nye. Vor historie har været en stadig kamp mellem det amerikanske ideal, at vi alle er skabt lige, og den rå, grimme virkelighed med racisme, nativisme [tankegang om, at ens nation er truet], frygt og dæmonisering, som så længe har skabt splid.

Det er en evig kamp. Sejren er aldrig sikker.

Borgerkrig, Depressionen, verdenskrige og 11. september. Vi har kæmpet og ofret os, og de gode engle har altid vundet. [De gode engle er en henvisning til Lincoln første indsættelsestale, 1861]

Historien, troen og fornuften viser os vejen. Enighedens vej. Se ikke hinanden som modstandere, men som hinandens næste. Vi kan behandle hinanden med værdighed og respekt. Vi kan stå sammen og holde op med at skændes. Uden enighed er der ingen fred. Kun bitterhed og raseri. Intet fremskridt. Kun udmattende harme. Ikke en nation, kun en tilstand af kaos …

Kære medborgere. Vi skal gribe det anderledes an. USA skal være bedre end det. Og det er jeg sikker på, at USA er.

Her står vi i skyggen af Capitols kuppel, der blev færdig under borgerkrigen, da unionens fremtid bogstaveligt talt stod hen i det uvisse.

Men vi holdt ud. Vi sejrede. Og vi står her nu. Nu står vi og ser ud over The Mall, hvor Martin Luther King talte om sin drøm. …

Her står vi. Lige over for Arlington-kirkegården hvor helte, der ofrede sig for vores nation, hviler i fred.

Her står vi få dage efter, at den ophidsede pøbel troede, at de med vold og magt kunne ødelægge vores demokrati og drive os væk fra denne hellige jord.

Det lykkedes dem ikke. Det gør det aldrig nogensinde. Hverken i dag eller i morgen. Aldrig nogensinde. …

Hvad er de fælles ting, vi amerikanere elsker, der definerer os som amerikanere? Det ved vi vist godt. Mulighed, tryghed, frihed, værdighed, respekt, ære -og ja, sandheden. …

Må dette være den historie, der leder os. Den historie, der inspirerer os, og den historie, der fortæller eftertiden, at vi lystrede historiens kald og levede op til ansvaret.

Demokrati og håb, sandhed og retfærdighed, døde ikke på vores vagt, men blomstrede.

At USA sikrede frihed hjemme og atter stod som en ledestjerne for verden. Det skylder vi vores forfædre, hinanden og kommende generationer.

Så med vilje og beslutsomhed vender vi os mod vor tids opgaver. Vi bæres oppe af troen, drives af vores overbevisning og er hengivne over for hinanden og det land, vi elsker af hele hjertet.

Gud velsigne USA, og Gud beskytte vores soldater. Tak, USA.

Din opgave:

Læs Joe Bidens indsættelsestale og marker alt, der har med civilreligion at gøre.

Det drejer sig om steder, tidspunkter (mindedage), særlige personer, landets historiske erfaringer, USA rolle som en by på en bakketop med en særlig mission ikke blot for borgerne, men for verden. Desuden også alt med offer og død.

Og alt andet, du kan komme i tanke om (som er relevant).

Klip det ind under elevfeedback.

Klip citater med ind.